இன்று முகூர்த்த நாள் என்பதால், தூத்துக்குடி மாவட்டத்தில் சில இடங்களில் மட்டும் திருமண மண்டபத்தை வெளியில் பூட்டி வைத்து விட்டு உள்ளே திருமணம் நடக்கும் அவல நிலை ஏற்பட்டுள்ளது. உறவினர்கள் வந்தால் மட்டும் மண்டபத்தைத் திறந்து உள்ளே அழைத்துச் செல்கின்றனர் திருமண வீட்டார். திருமணத்தில் கலந்துகொள்ள வெளி மாவட்டங்களில் இருந்து வருபவர்கள் தற்போது வர முடியாமல் போயுள்ளது. பெண் வீட்டில் சிலர், மாப்பிள்ளை வீட்டில் சிலர் பேர் மட்டுமே திருமணத்தில் கலந்துகொண்டுள்ளனர். மண்டபத்துக்கு உள்ளே திருமணம் நடப்பது வெளியில் இருக்கும் ஒருவருக்குகூட தெரியாத வண்ணம் அவ்வளவு அமைதியாக நடைபெற்று வருகிறது. தோரணங்கள், மகிழ்ச்சி, கலகலப்பு, திருமணம் கொண்டாட்டம் என எதுவும் இல்லாமல் இருக்கிறது. சாலைகளில் பொதுமக்களின் நடமாட்டம் ஆங்காங்கே காணப்பட்டாலும் பெரும்பாலான இடங்கள் வெறிச்சோடியே காணப்படுகிறது.